# A PDSZ és a PSZ közös sztrájkbizottságának sztrájkkövetelései

**A sztrájkkövetelések az alábbiak**

# ~~A PDSZ és a PSZ által létrehozott sztrájkbizottság követeli a kötelező oltásról szóló 599/2021. (X. 28.) Korm. rendelet módosítását, valamint a megállapodásig, de legalább egy hónapig a kötelező oltásról szóló rendelet végrehajtásának felfüggesztését!~~

**~~A munkavégzés ne legyen pusztán a koronavírus elleni védőoltás felvételéhez kötött! A munkahelyi feladatellátás ne csak oltás felvételével, hanem érvényes védettségi igazolvánnyal vagy megfelelő szintű védettség laboratóriumi eredménnyel történő igazolásával is lehetséges legyen. Ennek hiányában a munkavállaló munkahelyi foglalkoztatása rendszeres munkahelyi és ingyenesen biztosított teszthez köthető.~~**

# ~~A közös sztrájkbizottság követeli annak visszavonását is, hogy a nem állami intézményekben a kötelező oltás bevezetéséről a polgármesterek és a munkáltatók határozzanak, ezáltal a döntés felelősségét a kormány olyan szereplőkre hárítsa, akik ehhez sem országos, sem területi járványügyi adatokkal, sem pedig megfelelő szaktudással nem rendelkeznek.~~

~~Indoklás:~~

~~A kormány eddigi rendelkezései nem védik teljeskörűen a munkavállalók egészségét és nem járulnak hozzá érdemben a járvány megfékezéséhez, ezzel szemben aránytalan és igazságtalan hátrányokat okoznak mind az oltást fel nem vállaló munkavállalóknak, mind a 599/2021. (X. 28.) Korm. rendelet hatálya alá tartozó munkáltatóknak. A kormány tovább diszkriminálja az állami intézményeket, súlyosan veszélyeztetve a feladatellátást, mivel ezekben fokozódik az amúgy is drámai szakemberhiány, egyúttal a kormány munkavállalókat és családokat hoz egzisztenciális veszélyhelyzetbe. A kormány eddigi intézkedése nemcsak káros és veszélyes, de értelmetlen is, hiszen egy általános iskolában, ahova be nem oltott tanulók tömegei járnak, nem a néhány beoltatlan munkavállaló jelent súlyos járványveszélyt, amelyet ilyen drákói~~

~~intézkedéssel kell kivédeni, nem beszélve arról, hogy a beoltottak többsége még nem vette fel a harmadik oltást, tehát védettsége megszűnhetett. A szabályozás következetlen és értelmetlen azért is, mivel olyan munkavállalókat is sújt, akik a közelmúltban estek át koronavírus- fertőzésen, ezáltal a védőoltás hatásával egyenértékű védettséget szereztek. A kormány továbbra sem gondoskodik tömeges és ingyenesen elérhető tesztelési lehetőségekről, hogy a védettségről és a fertőzésről akár a munkavállaló, akár a munkáltató meggyőződhessen. A 2022. januárjától kieső munkavállalók, közalkalmazottak pótlása nem megoldott, főképpen, hogy helyettesítésre, határozott időre, de határozatlan idejű kinevezéssel, üres álláshelyre sem találnak az intézmények elegendő munkaerőt. Az oltási kötelezettséget nem vállalók fizetés nélküli szabadságra küldése a munkavállaló és családja egzisztenciális ellehetetlenülésével jár, de hosszantartó hátrányos következményei is vannak. A fizetés nélküli szabadság ideje alatt a biztosítási jogviszony szünetel, ennek időtartama alatt az egyént táppénz nem illeti meg még akkor sem, ha a fizetés nélküli szabadság alatt az egészségügyi szolgáltatási járulékot havonta befizeti. A harminc napot meghaladó fizetés nélküli szabadság esetén, mivel a folyamatos biztosítási jogviszony megszakad, annak lejárta után egy év szükséges ahhoz, hogy a munkavállaló a táppénz maximális időtartamára való jogosultságot megszerezze, a táppénz maximális összege (60%) pedig csak 730 nap múlva áll vissza. [Ebtv. 78. § (7) bek.]~~

~~Egyetértve a TASZ álláspontjával, figyelmeztetünk arra, hogy a védőoltás felvételének kötele- zővé tétele súlyos beavatkozásnak minősül az egyén magánszférájába, önrendelkezési jogába, testi integritáshoz való jogába. Ilyen mértékű jogkorlátozás bevezetése előtt vizsgálni kellett volna, hogy a kívánt cél nem érhető-e el enyhébb eszközökkel. Ezt a jogalkotó elmulasztotta, ahogy hatástanulmány készítését és a szociális partnerekkel történő egyeztetést is.~~ Teljesült.

# A pedagógus-előmeneteli rendszer szerint besoroltak garantált illetménye 2022. január 1- jétől – a kormány által ajánlott 10 százalékon felül – további 45 százalékkal emelkedjen!

Indoklás:

A Szakszervezeti Oldal által ajánlott kompromisszumos javaslat lényege:

a Szakszervezeti Oldal illetménnyel és munkaterheléssel összefüggő javaslatainak elfogadása esetén

* a szakszervezetek eltekintenek attól, hogy az illetményemelésre visszamenőlegesen, 2021. szeptember 1-jétől kerüljön sor;
* elfogadják továbbá azt is, hogy az illetmények összesen 65 százalékkal nőjenek – be- leértve a 2020. évi 10 százalékos ágazati szakmai pótlékot, valamint a kormány által ajánlott további 10 százalékos emelést. Ezzel az illetmények mindössze 2021. évi mini- málbérrel mint vetítési alappal számolt garantált illetmények mértékét érik el. Ezért szükséges a kétszer 10 százalékon túl a 45 százalékos illetményemelés, amely a 2011. évi CXC. törvény a nemzeti köznevelésről 7. számú mellékletében jelenjen meg, mint új bértábla;
* a Szakszervezeti Oldal ugyanakkor nem mond le arról a követelésről, hogy az illetmé- nyek átfogó emelésénél a bérek értékét megőrző automatizmus érvényesüljön.

# Az oktatási ágazatban nem pedagógus munkakörben foglalkoztatott munkavállalók garantált illetménye, a költségvetési törvényben meghatározott közalkalmazotti fizetési osztályok első fokozatának összege – a fizetési fokozathoz tartozó legkisebb szorzószámok megtartásával –

**2021. szeptember 1. napjával emelkedjen a következők szerint: A1-nél a minimálbérre, B1-néla garantált bérminimumra, F1-nél a garantált bérminimum 130%-ára!**

A közalkalmazotti illetménytábla 2008 óta változatlan. Azok a közalkalmazottak, akiknek eszerint kell megállapítani garantált illetményüket, gyakorlatilag kivétel nélkül a garantált bérminimumra kell emelni illetményüket, végzettségtől és a közalkalmazotti jogviszonyban eltöltött időtől függetlenül. Ez méltatlan és tarthatatlan.

# A pedagógus-munkakörben foglalkoztatottak neveléssel-oktatással lekötött munkaideje 2021.szeptember 1-jétől heti 22 óra legyen!

Tudományos kutatás (Tárki-Tudok: Pedagógusok munka- és munkaidő-terhelés felmérése 2009) bizonyítja, hogy a pedagógusok többsége heti 22 óra kötelező óraszámmal is heti 40 óra munkaidő felett lát el munkaköri feladatokat. A munkaterhek csökkentésének első lépéseként elfogadhatónak tartjuk, hogy a korábbi, közoktatási törvény szerinti kötelező óraszámok kerüljenek bevezetésre. Elfogadhatatlannak tartjuk a munkaidő jelenleg felosztását, a

neveléssel-oktatással lekötött munkaidőt és a kötött munkaidőben előírható – és ki nem fizetett

– eseti helyettesítést. Követeljük, hogy legyen törvényben előírt kötelező óraszám, és a

többletórákat pedig mindenkor fizessék ki! A pedagógushiány és a tantárgyfelosztás esetében hivatkozott rugalmasság pedig nem lehet ellenérv, hiszen az Mt. alapján rendkívüli munkaidő elrendelhető, csak éppen az azért járó illetményt és bérpótlékot ki kell fizetni. E pontban a szakszervezeti oldal korábban engedményt tett, ám a kormányoldal kompromisszum- készségének hiányában 2022. február 16-án visszatért az eredeti követeléshez.

# A pedagógiai és gyógypedagógiai asszisztensek legfeljebb heti 35 órát legyenek beoszthatók gyermek- vagy tanulócsoportban önállóan végzendő gyermekfelügyeletre!

Indoklás:

Rendszeresen előfordul az intézményekben, hogy pedagógiai és gyógypedagógiai asszisztenseket – pedagógus jelenléte nélkül – osztanak be gyermekcsoportokba, illetve tanulócsoportokba gyermekfelügyeletre. Ennek oka elsősorban a nagymértékű pedagógushiányban keresendő. A gyermekek, tanulók abban az esetben sem maradhatnak felügyelet nélkül, ha az adott tanítási órára, foglalkozásra pedagógus nem biztosítható, ám mivel a pedagógiai és gyógypedagógiai asszisztensek munkaidő-beosztása nem tanítási órákban, illetve foglalkozásokban meghatározott, szükséges az önállóan ellátandó felügyelet elrendelésének időtartamát jogszabályban korlátozni. Nem méltányos, és az egészséges és biztonságos munkavégzés előírásának nem felel meg, hogy a foglalkoztatott számára a napi nyolc órás munkaidőben önállóan ellátandó felügyeletet gyakorlatilag szünet beiktatása nélkül rendeljen el az intézményvezető.

Budapest, 2021. február 16.

Szabó Zsuzsa s.k. KomjáthyAnna s.k.

PSZ elnök PDSZ Országos Választmányának elnöke